IVP: E-tol om Sanral uit geldelike verknorsing te red – praag.co.za — 20 jaar jonk!
Die IVP het bevraagteken of die e-tolstelsel daar is om enigsins die lening vir die tolpaaie terug te betaal.
Die IVP-woordvoerder in Gauteng, Bonginkosi Dhlamini sê Sanral se voorlegging gister aan die e-tol-hersieningspaneel dui daarop dat die stelsel daar is om Sanral aan die gang te hou.
Die IVP verwerp die e-tolstelsel en dink ‘n brandstofheffing moet ingestel word.
Luidens ŉ berig in die Business Day van vandag het ŉ woordvoerder van die departement Woensdag voor die e-tol-evalueringspaneel getuig dat e-tolgeld ook gebruik kan word om te help met die instandhouding van die res van die land se paaie waar tans ŉ agterstand van sowat R200 miljard is.
Die parlement is klaarblyklik deur Sanral mislei en Gautengers moet opdok vir die res van die land se paaie.
Die Star het berig dat Sanral Woensdag aan die e-tolhersieningspaneel gesê het die organisasie is bankrot en gewaarsku dat die land groot probleme gaan hê as hy nie die R20 miljard skuld kan afbetaal nie.
Die koerant het voorts berig dat Dipuo Peters, minister van vervoer, Dinsdag aan die paneel gesê het motoriste kan tot R3.65 per liter ekstra vir petrol betaal om die skuld af te betaal.
Sanral sê egter slegs 1% van voertuie op die Suid-Afrikaanse padnetwerk maak van tolpaaie in Gauteng gebruik.
Nazir Alli, uitvoerende hoof van Sanral, het Donderdag aan die e-tolhersieningspaneel in Pretoria gesê 99% van die totale aantal nasionale kilometers wat afgelê word, is nie op dié betrokke padnetwerk nie.
“Gaan ons persone wat nie in Gauteng bly nie, kry om ons te finansier?” het hy gevra.
David Makhura, premier van Gauteng, het die paneel in Julie saamgestel om die ekonomiese en maatskaplike impak van die Gauteng-hoofwegverbeteringsprojek (GFIP) en die elektroniese tolstelsel om dit te finansier, te ondersoek.
Volgens projeksies deur Sanral sal ‘n bykomende R5.87 teen 2023 by die provinsiale petrolheffing gevoeg moet word om padinstandhouding en uitbreiding te finansier.
Skrywer praagGepubliseer op 7 November 2014 7 November 2014 Kategorieë Nuus, Suider-AfrikaSleutelwoord brandstofheffing, e-tol, Gauteng, ivp, sanral
Vorige Vorige artikel: Voormalige ANC-raadslid geskiet
Volgende Volgende artikel: Cyril smous met SA se watervoorraad